4. melléklet a 4/2013. (II. 25.) rendelethez
A képviselői vagyonnyilatkozat nyilvánosságra hozatalával, 

valamint ellenőrzésével kapcsolatos eljárás szabályai

Magyarország helyi önkormányzatairól szóló 2011. évi CLXXXIX. törvény 57. § (2) bekezdése, valamint a helyi önkormányzati képviselők jogállásának egyes kérdéseiről szóló 2000. évi XCVI. törvény 10/A §-a alapján a polgármester, valamint az önkormányzati képviselő (továbbiakban: képviselő) vagyonnyilatkozatának átvételével, őrzésével, nyilvánosságra hozatalával és ellenőrzésével kapcsolatos feladatokat a Jogi, Ügyrendi és Közbiztonsági Bizottság (továbbiakban: Bizottság) látja el az alábbi szabályok szerint: 

1. A vagyonnyilatkozat-tétel határidejét megelőző legalább 45. napig a Bizottság felhívja a képviselőt a vagyonnyilatkozat-tételi kötelezettségre és a Polgármesteri Hivatal közreműködésével biztosítja a vagyonnyilatkozat-tételhez szükséges nyomtatványokat. 

2. A helyi önkormányzati képviselő választások esetében a vagyonnyilatkozat-tételhez szükséges nyomtatványokat az alakuló ülésen a Jegyző adja át a képviselők részére. 

3. A vagyonnyilatkozatot a Bizottság által kijelölt tagok veszik át a képviselőtől. Az átvételről igazolást adnak át a képviselőnek. Az átvétel során a hozzátartozó vagyonnyilatkozatát külön zárt borítékban kell elhelyezni. 

4. A vagyonnyilatkozatokat a Bizottság a Polgármesteri Hivatalban az e célra biztosított lemezszekrényben őrzi. 

5. A képviselő vagyonnyilatkozata – az ellenőrzéshez szolgáltatott azonosító adatok kivételével – nyilvános. A képviselő vagyonnyilatkozatába történő betekintésre vonatkozó igényt a Bizottság Elnökénél írásban lehet kezdeményezni. A kezdeményezéstől számított 3 munkanapon belül a Bizottság Elnöke biztosítja a betekintést, ennek során a vagyonnyilatkozatot a Polgármesteri Hivatal épületéből elvinni nem lehet. 

6. A képviselő hozzátartozójának vagyonnyilatkozata nem nyilvános, abba csak a Bizottság tagjai tekinthetnek be, kizárólag az ellenőrzési eljárás során. 

7. A képviselő vagyonnyilatkozatának ellenőrzésével kapcsolatos eljárást (továbbiakban: ellenőrzési eljárás) a Bizottság Elnökénél írásban bárki kezdeményezheti. Az ellenőrzési eljárás célja a vagyonnyilatkozatban foglaltak valóságtartalmának ellenőrzése. 

8. Az ellenőrzési eljárás lefolytatásának a vagyonnyilatkozat konkrét tartalmára vonatkozó tényállítás esetén van helye. Ha a kezdeményezés nem jelöli meg konkrétan a nyilatkozat kifogásolt részét és tartalmát, a Bizottság Elnöke felhívja a kezdeményezőt a hiány pótlására. Ha a kezdeményező 15 napon belül nem tesz eleget a felhívásnak, vagy ha a kezdeményezés nyilvánvalóan alaptalan, a Bizottság az eljárás lefolytatása nélkül elutasítja a kezdeményezést. 

9. Az ellenőrzési eljárás megismétlésének ugyanazon vagyonnyilatkozat esetében csak akkor van helye, ha az erre irányuló kezdeményezés új tényállítást (adatot) tartalmaz. Az új tényállítás nélküli kezdeményezést a Bizottság az eljárás lefolytatása nélkül elutasítja. 

10. Az ellenőrzési eljárás során a Bizottság felhívására a képviselő köteles a saját, illetve a hozzátartozója vagyonnyilatkozatában feltüntetett adatokra vonatkozó azonosító adatokat 5 napon belül írásban bejelenteni. Az adatokba csak a Bizottság tagjai tekinthetnek be. 

11. Az ellenőrzési eljárást a Bizottság a kezdeményezéstől számított 30 napon belül folytatja le, melyet egy alkalommal további 30 nappal meghosszabbíthat. 

12. Az ellenőrzési eljárásra a Közgyűlés zárt ülésére vonatkozó szabályokat kell alkalmazni. 

13. A Bizottság az eljárás eredményéről a Közgyűlés soron következő zárt ülésén köteles tájékoztatást adni. Az ellenőrzési eljárással kapcsolatos döntést – a Bizottság javaslata alapján – a Közgyűlés hozza meg. 

14. A vagyonnyilatkozatokra vonatkozó azonosító adatokat az eljárás lezárását követő 8 napon belül törölni kell. Az ezen adatokat tartalmazó dokumentumokat a Bizottság két tagja jelenlétében meg kell semmisíteni. 

15. A hozzátartozói vagyonnyilatkozatba történő betekintést dokumentálni kell, az erről szóló nyilvántartás tartalmazza a betekintés időpontját, okát, a jelenlévő személyek nevét. 

16. A helyi önkormányzati képviselői megbízatás megszűnését követően – ideértve azt az esetet is, ha a képviselőt a helyi önkormányzati képviselő választások során ismételten képviselővé választják - a vagyonnyilatkozatok őrzésére, az abban szereplő személyes adatok kezelésére a Bizottság nem jogosult. E tényről a megbízatás megszűnését követő 8 napon belül – a helyi önkormányzati képviselő választások esetében a Bizottság megválasztását követő 8 napon belül - a Bizottság Elnöke tájékoztatja az érintettet és gondoskodik a vagyonnyilatkozat visszaadásáról.  

� Módosította: 41/2014. (XI. 21.) önkormányzati rendelet 5. § 1. pontja, hatályos 2014. november 24-től

